**Tesár čierny** alebo **ďateľ čierny** (lat. *Dryocopus martius*) je druh z čeľade ďatľovité zástupca rodu *Dryocopus* z podčeľade pravé ďatle (Picinae). Obýva Palearktídu od Španielska po Kamčatku. Je to najväčší európsky ďateľ. V strednej Európe je to bežný hniezdič, miestami hojný, ktorý obsadzuje aj fragmentované lesy a malé lesíky. Hniezdi na väčšine územia Slovenska, hniezdenie bolo dokázané alebo pravdepodobné na 91,4 % mapovacích kvadrátov, zimovanie bolo zistené na 92,10 % mapovacích kvadrátov. Podľa Medzinárodnej únie na ochranu prírody a prírodných zdrojov tesár čierny patrí medzi najmenej ohrozené druhy, trend celkovej populácie je stúpajúci, druh rozšíril svoj areál v Západnej a Strednej Európe i v Japonsku. V rokoch 1980 – 2013 sa v Európe jeho stavy mierne zvýšili.

Opis
----

Svojou veľkosťou a prevažne čiernym perím s červenou farbou na temeni je tesár čierny skoro nezameniteľný. Je veľký asi ako havran ale štíhlejší a so zreteľne dlhším chvostom. Má dĺžku tela asi 450 – 550 mm a rozpätie krídel 640 – 680 mm. Vďaka svojmu čiernemu sfarbeniu a červenej farbe na temene si ho nemožno v strednej Európe zameniť so žiadnym iným vtáčim druhom. Vyskytuje sa v troch rasách vo veľkej časti severnej a centrálnej palearktídy. Odhliadnuc od hlavy pôsobí jednofarebne čierno. Zblízka a za dobrého svetla vidíme menšie odchýlky v odtieni čiernej. Vrchná strana je viac čierna a lesklá, perie má modrastý nádych. Spodná strana je matnejšia, zreteľne svetlejšia s jemným nádychom tmavosivej alebo hnedastočiernej. Obnosené perie sa neleskne a má farbu drevného uhlia. Ručné letky sú často svetlejšie než ostatné perie a s hnedastým odtieňom. U sediaceho tesára je nápadný jeho dlhý chvost, slúžiaci ako opora, ktorý je zreteľne rozdvojený a jednofarebne čierny. Zobák je sivobiely so zreteľnou tmavosivou špičkou, pri koreni široký, asi 5 – 6 cm dlhý. Dúhovka je u dospelých vtákov z diaľky biela, z blízky je svetlo krémovej farby.

Hlasy a inštrumentálne zvuky
----------------------------

Svojim prejavom je to nápadný vták. Ozýva sa ďaleko počuteľným hlasom. Za priaznivých poveternostných podmienok ho možno zaznamenať aj do vzdialenosti vyše kilometra. Najčastejšie počuť jeho hlas *"krr-krr-krr-krr-krr"*, ktorý používa za letu a melancholicky znejúce tiahle klesajúce volanie *"klijéé.. klijéé.."*, ktoré vydáva za sedu, prezentujúc tak svoju prítomnosť a lokalizáciu alebo ak je vyrušený. Pri veľkej nervozite volá v krátkych intervaloch s niekoľko sekundovými odstupmi. Na konfliktnú situáciu poukazuje lomene znejúca obmena  – *"klikje"*. Tieto hlasy počuť celý rok, s výnimkou neskorého hniezdneho obdobia a kŕmenia.

Iba v čase toku a v skorej fáze hniezdenia vydáva sexuálne motivované strofy *"kuo.. kui-kui-kui-kui.."* alebo *"kli-kli-kli"*. Strofa pozostáva až z 20 elementov, pričom prvý element je od ostatných mierne odstúpený. Celkovo znie vysoko a kovovo. Týmto hlasom vytyčuje alebo potvrdzuje hranice svojho revíru. Okrem toho obe pohlavia vydávajú počas najväčšieho sexuálneho vzrušenia pri kopulácii zrýchľujúci sa rad tichých hlasov *"Kia"*.

Tiché *"Rür"* a hlasnejšie *"Kijak"* možno počuť len v antagonistických situáciach a to iba v rámci druhu. Napríklad aj pri výmene na hniezde, čo poukazuje na skrytú agresivitu hniezdnych partnerov.

Okrem hlasu toku a tiahleho hlasu *"kjéé"* slúži i bubnovanie na označenie teritória, na získanie kontaktu a na upevnenie partnerstva. Jeden vír takého bubnovania pozostáva aj zo 60 úderov. Pri priemernej frekvencii 17 úderov za sekundu trvá jedna strofa aj tri sekundy. Bubnujú obe pohlavia. Samičky však zriedkavejšie a najčastejšie pomalšie, kratšie i tichšie. Na rozdiel od samíc, samci uprednostňujú na bubnovanie jeden hlavný strom, ktorý môže byť vzdialený od hniezdneho alebo ich hlavného spacieho stromu aj vyše kilometra.

V čase toku a počas hniezdenia často počuť demonštratívne klopanie. Býva rôznej hlasitosti. Ďatle ho používajú pri ukazovaní bútľavín a tiež poukazuje na preskokové jednanie v konfliktnej situácii, napríklad pri výmene na hniezde.

* Hlas za letu krkrkrkr..  
(4.9 s, Slovensko)
* Hlas za sedu kjééé  
(12 s, Slovensko)
* Jarný hlas "kui-kui.."  
(5,5 s, Slovensko)
* Teritoriálne bubnovanie, samica (4,2 s, Slovensko)
* Konfliktný hlas Kijak  
(25 s, Slovensko)

* Zvukové nahrávky akustickej prezentácie druhu – Na video nahrávke sú zreteľné nasledujúce zvukové prejavy: Hlas za letu samca – Hlas agresivity samca pri pristátí – *Klikje* volania samca, po ukľudnení hlas *"Kjéé"*. Klopkanie samice poukazuje na preskokové správanie.

Výskyt a stav na Slovensku
--------------------------

Hojne rozšírený druh po celom území Slovenska. Hniezdenie je zistené od nížiny do nadmorskej výšky 1 500 m n. m..

Odhadovaný počet hniezdiacich párov je 1 500 – 2 500, zimujúcich jedincov 4 500 – 6 500. Veľkosť populácie i územie na ktorom sa vyskytuje sú stabilné, maximálna zmena do 20%. Ekosozologický status v roku 1995 žiadny, v roku 1998 žiadny, v roku 2013 žiadny. V roku 2014 *LC* – menej dotknutý. Európsky ochranársky status nezaradený *SPEC*. Stupeň ohrozenia *S* – vyhovujúci ochranársky status..

Migrácia
--------

V dospelosti stály vták, v celej svojej oblasti rozšírenia verný svojmu hniezdisku. Aj počas zimy s vysokou snehovou pokrývkou sa snaží zotrvať vo svojom hniezdnom teritóriu. Len silný nedostatok potravy ho prinúti ku potulkám, ktoré zvyčajne nebývajú na veľké vzdialenosti. Prečkajú v oblastiach kde je málo snehu alebo zletia z vyšších polôh do dolín. Ostáva nejasné, či svoje najsevernejšie hniezdiská pravideľne opúšťajú. Mladé vtáky zvyčajne odmigrujú len do 50 km. To v prípade že v okolí kde vyrástli je možné vytvoriť revír. V opačnom prípade dokážu zaletieť skoro do 500 km vzdialenosti, vo výnimočných prípadoch preletia až do vzdialenosti 1 000 km. Stredoerópske tesáre migrujú prevažne západným alebo juhovýchodným smerom.

Vďaka reštrukturalizácii v lesníctve dokázal tesár čierny rozšíriť svoj hniezdny areál v Európe v priebehu 20. storočia silno na západ a na sever. V západnej Európe sa rozširovanie jeho areálu vo veľkej miere už zastavuje.

Biotop
------

V strednej Európe preferuje staršie topoľové lužné lesy na nížinách, bukové lesy v stredných polohách a vo vyšších polohách zmiešané a z ihličnatých smrekové lesy. Niektoré časti jeho teritória majú špeciálne určenie ako potravinové miesta, bubnovacie stromy a hniezdne teritórium s viacerými hniezdnymi dutinami. Na hniezdne teritórium má špeciálne nároky ohľadom štruktúry porastu, vyžaduje vysoké stromy s holými kmeňmi a prvými hrubými konármi až vo výška viac ako 10 m, porasty s typickou uzavretou klenbou a sálového charakteru. V tesnom susedstve hniezdneho stromu môžu byť aj stromy s konármi v dolnej časti kmeňov, ale nie mladé stromy vo výške vletového otvoru hniezdnej dutiny.

Spôsob života
-------------

Tesár čierny je aktívny cez deň. Dennú aktivitu začína v čase východu slnka a spaciu dutinu vyhľadáva večer pri západe slnka. Samce vyhľadávajú svoje spacie dutiny skôr ako samice.

### Hniezdenie

Hniezdne dutiny si v strednej Európe zakladajú hlavne na hrubých stromoch s vysokým kmeňom. Hniezdi raz ročne. Hniezdo je umiestnené vo vytesanej dutine s okrúhlym, jemno elipsovitým otvorom alebo i hranatých priemerne 8,5 – 12 cm. Hĺbka asi 30 – 60 cm, šírka 25 cm. Na dutine pracujú viacero rokov, priemerne pribudne v každom teritóriu raz za 5 rokov nová hniezdna dutina. Samica znáša (3) 4 – 5 (6) bielych vajec, na ktorých sedia obaja rodičia (v noci samec) počas 12 až 14 dní a mláďatá kŕmia tiež obaja rodičia počas asi 24 – 28 dní na hniezde.

Potrava
-------

V lete sa živia predovšetkým mravcami žijúcimi v dreve. Ich hniezda odkrývajú po celých plochách aj na väčších kmeňoch stromov. V zime sa zameriavajú na mraveniská.

Ochrana
-------

Tesár čierny je zákonom chránený, spoločenská hodnota je 1840 € (Vyhláška MŽP č. 24/2003 Z.z. v znení č. 492/2006 Z. z. 638/2007 Z. z. 579/2008 Z. z. 173/2011 Z. z. 158/2014 Z. z. účinnosť od 01.01.2015).

Vyžaduje mozaiku starých porastov v lesnatej krajine. Vhodné sú prírode blízke spôsoby hospodárenia. Vďaka trvalému spôsobu života a vďaka prísnemu funkčnému rozloženiu teritória sa vytvárajú skupiny hniezdnych dutín. Tieto lokality sú mimoriadne cenné pre ochranu prírody, majiteľ alebo správca lesa môže takýto ostrov starých bútľavých stromov nechať vyznačiť a jeho ochranu zapracovať do plánu starostlivosti. Dôležitou informáciou pre správcu lesa je, že hniezdne teritórium tesára čierneho vyžaduje, aby nezarástlo mladinami, inak ho prestáva využívať. Dutiny pribúdajú pomaly, len každých 5 rokov jedna nová kompletná dutina, čo je menej ako priemerne 1 nová ukončená dutina na 10 ha lesa za rok.

### Živočíchy a hniezdne dutiny tesára čierneho

Tesár čierny je dôležitým staviteľom dutín pre množstvo druhov zvierat, ktoré sú viazané na väčšie stromové dutiny. V Európe bolo zistených 58 druhov živočíchov, ktoré ich využívajú keď už ich tesár neobýva alebo aj ako hniezdny konkurenti. Tesár čierny sa tak stáva významným kľúčovým druhom ekosystému lesa a prispieva k druhovej pestrosti lesa. Druhová ochrana preto presahuje rámec ochrany len samotného druhu.

Galéria
-------

* Samec pri hniezdnej alebo spacej dutineSamec pri hniezdnej alebo spacej dutine
* SamicaSamica
* MláďaMláďa
* Pri hniezdnej alebo spacej dutinePri hniezdnej alebo spacej dutine
* Takto spracuje strom pri hľadaní potravyTakto spracuje strom pri hľadaní potravy
* Často dávnejšie napadnutý strom červenou hnilobou a následne drevokaznými mravcami rodu CamponotusČasto dávnejšie napadnutý strom červenou hnilobou a následne drevokaznými mravcami rodu Camponotus
* Pri hľadaní podkôrneho hmyzuPri hľadaní podkôrneho hmyzu
* Dryocopus martius pinetorum*Dryocopus martius pinetorum*

Referencie
----------

1. 1 2  IUCN Red list 2019.2. Prístup 10. decembra 2019.
2. 1 2   *Demko M. Krištín A. & Pačenovský S. 2014: Červený zoznam vtákov Slovenska. SOS/BirdLife Slovensko, 52 pp.* [online]. vtaky.sk, 2014, [cit. 2018-03-03]. Dostupné online.
3. ↑  KOVALIK, Peter, et al. *Slovenské mená vtákov* [online]. Bratislava: SOS/BirdLife Slovensko, 2010 (2016), rev. 2016-10-23, [cit. 2016-11-06]. Dostupné online.
4. ↑  PETERSON, R.T.; MOUNTFORT, G.; HOLLOM, P.A.D.. *Európa madarai*. Budapest : Gondolat, 1986. ISBN 978-80-7234-292-1. (preklad do maďarčiny)
5. 1 2 3 4 5  DANKO, Štefan; DAROLOVÁ, Alžbeta; KRIŠTÍN, Anton, et al. *Rozšírenie vtákov na Slovensku*. Bratislava : Veda, 2002. (kap. Tesár čierny/Ďateľ čierny, str. 399 – 401, Kropil, R.). ISBN 80-224-0714-3.
6. ↑  Winkler, H. & Christie, D.A. (2018). Black Woodpecker (Dryocopus martius). In: del Hoyo, J. Elliott, A. Sargatal, J. Christie, D.A. & de Juana, E. (eds.). Handbook of the Birds of the World Alive. Lynx Edicions, Barcelona. [cit. 2018-07-10]. Dostupné online.
7. ↑  JONSSON, Lars. *Die Vögel Europas und des Mittelmeerraumes*. Stuttgart : Franckh-Kosmos, 1992. ISBN 3-440-06357-7. (po nemecky)
8. 1 2 3 4 5  FERIANC, Oskár. *Vtáky Slovenska 2*. Bratislava : Veda, 1979.
9. ↑  Gorman (2004) s. 83
10. ↑  DEMKO, Miroslav; KRIŠTÍN, Anton; PUCHALA, Peter. Červený zoznam vtákov Slovenska. *Tichodroma*, roč. 25, čís. 2013, s. 69 – 78. Dostupné online [cit. 2017-12-17].
11. ↑  DEMKO, Miroslav; KRIŠTÍN, Anton; PUCHALA, Peter. Červený zoznam vtákov Slovenska. *Tichodroma*, roč. 25, čís. 2013, s. 69 – 78. Dostupné online [cit. 2018-03-03].
12. ↑  JEDLIČKA, Ladislav; KOCIAN, Ľudovít; KADLEČÍK, Ján; FERÁKOVÁ, Viera. *Hodnotenie stavu ohrozenia taxónov fauny a flóry* [online]. Bratislava: Štátna ochrana prírody SR, Banská Bystrica, Univerzita Komenského v Bratislave, vydavateľstvo Faunima, online in vtaky.sk, 2007, [cit. 2018-03-04]. Dostupné online.
13. ↑  Gorman (2004) s. 94
14. 1 2  V. Günther, A. Kinser, L. Sikova. *Der Schwarzspecht und seine Höhlen Empfehlungen für die Forstwirtschaft* [online]. Hamburg: Deutsche Wildtier Stiftung www.deutschewildtierstiftung.de, [cit. 2018-01-21]. Dostupné online. (DE)
15. ↑  Blume, Dieter. *Schwarzspecht, Grünspecht, Grauspecht.* [online]. Wittenberg Lutherstadt: A. Ziemsen, distribution zvab.com, 1973, [cit. 2018-01-21]. Dostupné online. (DE)
16. 1 2 3  Deutsche Wildtier Stiftung, Hamburg, Germany. *Schwarzspecht -Zimmermann der Artenvielfalt* [online]. deutschewildtierstiftung.de, [cit. 2018-01-21]. Dostupné online. (po nemecky)
17. ↑   *Vyhláška Ministerstva životného prostredia Slovenskej republiky č. 24/2003 Z. z. ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov (č. 492/2006 Z. z. 638/2007 Z. z. 579/2008 Z. z. 173/2011 Z. z. 158/2014 Z. z.) s účinnosťou od 01.01.2015* [online]. epi.sk, [cit. 2020-02-18]. Dostupné online.

*Tento článok je čiastočný alebo úplný preklad článku Schwarzspecht na nemeckej Wikipédii.*

Literatúra
----------

* Dieter Blume: *Schwarzspecht, Grauspecht und Grünspecht.* Neue Brehm-Bücherei 300. Westarp Wissenschaften Magdeburg 1996. S. 17 – 50. ISBN 3-89432-497-X
* Gerard Gorman: *Woodpeckers of Europe. A Study to European Picidae.* Bruce Coleman, Chalfont 2004. S. 81 – 94; S. 44; 37;. ISBN 1-87284-205-4

Iné projekty
------------

CommonsWikidruhyWikislovník
* Spolupracuj na Commons Commons ponúka multimediálne súbory na tému **Tesár čierny**
* Spolupracuj na Wikidruhoch Wikidruhy ponúkajú informácie na tému **Tesár čierny**
* Spolupracuj na Wikislovníku Wikislovník ponúka heslo ****Tesár čierny****

Externé odkazy
--------------

* Hlas tesára čierneho na xeno-canto zoznam nahrávok bez mapy (rýchlejšie) alebo zoznam nahrávok s mapou. (po anglicky)
* BirdLife International (2018) Species factsheet: Dryocopus martius.
* Videá, fotografie a nahrávky zvukov o *Dryocopus martius* na stránke eBird - Cornell Lab of Ornithology - Macaulay Library a podrobné informácie o *Dryocopus martius* na stránke Birds of the World - Cornell Lab of Ornithology (v roku 2020 došlo k spojeniu s obsahom HBW online aj IBC, kompletný obsah je prístupný po registrácii)

| * z
* d
* u
žlnovité na Slovensku |
| --- |
| 
* krutohlav hnedý *(Jynx torquilla)*
* ďateľ malý *(Dendrocopos minor)*
* ďateľ prostredný *(Dendrocopos medius)*
* ďateľ bielochrbtý *(Dendrocopos leucotos)*
* ďateľ hnedkavý *(Dendrocopos syriacus)*
* ďateľ veľký *(Dendrocopos major)*
* ďubník trojprstý *(Picoides tridactylus)*
* tesár čierny *(Dryocopus martius)*
* žlna zelená *(Picus viridis)*
* žlna sivá *(Picus canus)*

 |